Tožba, vložena 14. novembra 2022 – Španija/Komisija
(Zadeva T-681/22)
Jezik postopka: španščina
Stranki
Tožeča stranka: Kraljevina Španija (zastopnika: A. Gavela Llopis in M.J. Ruiz Sánchez, agenta)
Tožena stranka: Evropska komisija
Predlogi
Tožeča stranka Splošnemu sodišču predlaga, naj:
Izvedbeno uredbo Komisije (EU) 2022/16141 z dne 15. septembra 2022 o določitvi obstoječih globokomorskih ribolovnih območij in določitvi seznama območij, na katerih je prisotnost občutljivih morskih ekosistemov znana ali verjetna, glede določitve seznama območij, na katerih je prisotnost občutljivih morskih ekosistemov znana ali verjetna, iz člena 2 in Priloge II k tej uredbi, razglasi za nično.
poleg tega ugotovi ničnost člena 9(6) in (9) Uredbe 2016/23361, na podlagi člena 277 PDEU.
Evropski komisiji naloži plačilo stroškov
Tožbeni razlogi in bistvene trditve
Tožeča stranka v utemeljitev tožbe navaja dva tožbena razloga.
Prvi tožbeni razlog: Izvedbena uredba 2022/1614 v delu, v katerem določa območja, na katerih je prisotnost občutljivih morskih ekosistemov znana ali verjetna, je v nasprotju s temeljno uredbo in z načelom sorazmernosti.
Tožeča stranka v zvezi s tem trdi, da je:
1) neobstoj presoje vpliva mirujočega globokomorskega ribolovnega orodja v nasprotju z temeljno uredbo in z načelom sorazmernosti;
2) določitev območij, na katerih je prisotnost občutljivih morskih ekosistemov znana ali verjetna, v nasprotju s temeljno uredbo in z načelom sorazmernosti.
Drugi tožbeni razlog: ugovor nezakonitosti člena 9(6) in (9) Uredbe 2016/2336:
Tožeča stranka v zvezi s tem trdi, da je:
1) napotitev na izvedbeni akt kot dodatek bistvenih elementov Uredbe 2016/2336 v nasprotju s členom 291 PDEU;
2) vsesplošna prepoved ribolova s pridnenim orodjem na vseh območjih, na katerih je prisotnost občutljivih morskih ekosistemov znana ali verjetna, v nasprotju s pravili skupne ribiške politike in z načelom sorazmernosti.
____________
1 Izvedbena uredba Komisije (EU) 2022/1614 z dne 15. septembra 2022 o določitvi obstoječih globokomorskih ribolovnih območij in določitvi seznama območij, na katerih je prisotnost občutljivih morskih ekosistemov znana ali verjetna (UL 2022, L 242, str. 1).
1 Uredba (EU) 2016/2336 Evropskega parlamenta in Sveta z dne 14. decembra 2016 o določitvi posebnih pogojev za ribolov globokomorskih staležev v severovzhodnem Atlantiku in določb o ribolovu v mednarodnih vodah severovzhodnega Atlantika ter razveljavitvi Uredbe Sveta (ES) št. 2347/2002 (UL 2016, L 354, str. 1).